
Formandens beretning
Generalforsamlingen
 d. 31.01.2023


 Odder d. 22. januar 2023

Et begivenhedsrigt år er ved at være slut, og jeg er sikker på, at vi får nok at se til i årene, der kommer.
Efter sidste generalforsamling, hvor vi ændrede navn til ”Kattegatforbindelse – Nej Tak, har vi været med i mange aktiviteter. 
Få dage efter generalforsamlingen i 2022 drog formanden og kassereren afsted til Buerup på Vestsjælland for at deltage i et møde forud for etablering af foreningen Nej til Kattegatforbindelsen og højhastighedstog i Vestsjælland. Ved samme møde var formændene fra Nej til motorvej på Røsnæs og nej til motorvej på Asnæs også med. Alle formænd kom på talerstolen og fortalte om deres foreninger og modstand mod en fast Kattegatforbindelse.
[bookmark: _Hlk123723580]Vi var med ved regionsrådsmødet d. 30. marts for at gøre opmærksom på vores eksistens, for at overvære mødet og støtte Ulla Holm (SF), hvor hun havde følgende punkt på dagsordenen: 
Pkt. 24. Henvendelse fra regionsmedlem Ulla Holm om klimabelastninger ved anlæg af Kattegatforbindelsen. "Jeg ønsker en drøftelse af klimabelastningen ved anlægget af Kattegatforbindelsen, samt at Region Midtjyllands opbakning til Kattegatforbindelsen på denne baggrund genovervejes”.
SF foreslog følgende forslag til beslutning: "Set i lyset af den voldsomme klimabelastning, som anlægget af Kattegatforbindelsen vil medføre, ophører Region Midtjylland med at arbejde for etableringen af dette infrastrukturprojekt." For forslaget stemte SF og Enhedslisten. Nye Borgerlige, Radikale Venstre og Psykiatri-Listen undlod at stemme, mens de øvrige partier stemte imod. Forslaget blev dermed ikke vedtaget. Kattegatforbindelsen var nu rykket ind på dagsordenen i regionen takket være Ulla Holm.

Allerede i det tidlige forår forventedes forundersøgelsen af Kattegatforbindelsen at blive offentliggjort. Påsken var måske en mulighed, eller blev det først senere? Vi skulle hele tiden være oppe på mærkerne for at reagere hurtigt. Vi indrykkede annoncer i den trykte dagspresse og på Facebook for at gøre opmærksom på foreningens formål og for at få endnu flere medlemmer. Hvilket også lykkedes. D. 19. april var vi gået fra cirka 518 medlemmer til 1241 medlemmer.

[bookmark: _Hlk123723604]Torsdag d. 28. april gennemførte vi den anden høring om Kattegatforbindelsen på Christiansborg. Foreningerne på Samsø, Røsnæs, Asnæs og Vestsjælland var også med på holdet. Blandt de inviterede var transportordførerne og samtlige politikere fra Odder og Aarhus, men der mødte kun en lille håndfuld FM´ere op.

Program: 
13.00: Velkomst v./ Ulla Holm, formand for foreningen Stop motorvej over Samsø 
13.05: Hvad ved vi om, hvorfor folk rejser? v./ Linda Christensen, seniorforsker emerita, DTU 
13.15: Hvordan ser samfundsøkonomien ud ift. KF? v./ professor Mogens Fosgerau, KU, Økonomisk Institut 
13.25: Hvilke store anlægsprojekter giver mening på vejen mod netto-nul-samfundet? v/ Søren Have, programchef Fremtidens Mobilitet, CONCITO. 
13.35: Hvordan påvirker støj mennesker og omgivelser? v./ Mette Sørensen, seniorforsker i Kræftens Bekæmpelse og professor ved RUC 
13.45: Hvad betyder KF for den lokale sammenhængskraft? v./ Marcel Meijer, borgmester på Samsø 
13.55: Hvordan kan klimakrisen bedst håndteres? v. / klimaaktivist fra Den Grønne Studenterbevægelse 
14.05: Pause 
14.20: Spørgsmål og debat v/ moderator Ulla Holm 
16.00: Afslutning

Søren Have fra Concito fremlagde på vores sidste høring på Christiansborg et dilemma, som politikerne må forholde sig til. De skal prioritere mellem nye klimarelaterede projekter og traditionelle projekter, hvis vi skal nå vores klimamål i 2030 og 2050.
Klimarelaterede projekter drejer sig om en accelereret udbygning af vedvarende energi (15-dobling af havvind, 4-dobling af landvind/sol), udbygning af fjernvarmenettet, bygning af energiøer, klimasikring langs kyster og i byer og etablering af PtX-anlæg.
Traditionelle projekter drejer sig om vej, tunnel- og baneprojekter i infrastruktur 2035, udvidelse af CPH, Lynetteholmen og Kattegatforbindelsen.
[bookmark: _Hlk123723657]Jeg spurgte Kristian Pihl Lorentsen (V), hvordan han ville vælge. Det skete på et møde på Samsø i juni. Han svarede ved at omtale den gode økonomi i disse projekter, og ifølge ham havde vi penge til det hele. Jeg spurgte igen og fik INTET svar vedr. klimamål og klimalov.
[bookmark: _Hlk123723686]I slutningen af april og starten af maj gennemførte vi en række informations- og debatmøder i Hundslund Hallen, på Egmonthøjskolen, Mårslet skole, Kulturhuset Saksild, Spektrum Odder, Medborgerhuset Gedved og Biblioteket Hørning, hvor vi i alt mødtes med omkring 350 interesserede. Nogle gode møder, hvor vi gennemgik projektet med linjeføring og med fokus på de gener og skader projektet ville medføre. På vores sidste møde i Hørning d. 15. juni var forundersøgelsen netop blevet offentliggjort.

[bookmark: _Hlk123723732]På enhedslistens årsmøde d. 13. – 15. maj modtog Kattegatforbindelse – Nej Tak på alle modstandsforeningernes vegne en græsrodspris på 5.000 kr. for et stort informationsarbejde vendt mod politikere og medborgere gennem bl.a. Grønbogen og vores informationsfoldere. Det kan vi alle være super stolte af.

[bookmark: _Hlk123723757]Midt i maj måned blev vi kontaktet af et hold elever fra Aarhus efterskole, som havde valgt at arbejde med konsekvenserne af en fast Kattegatforbindelse som deres eksamensopgave. Jeg mødte dem på efterskolen og blev interviewet af dem. De havde besluttet sig for en protestsejlads fra Hou til Mårup Havn på Samsø. Cirka 30 foreningsmedlemmer mødte op i lystbådehavnen i Hou mandag d. 30. maj og fik dem sendt godt afsted. P4 Østjylland var tilstede og sendte live.

[bookmark: _Hlk123723784]Forundersøgelsens offentliggørelse (www.kattegat.dk) og ikke mindst transportminister Trine Bramsens korte pressemeddelelse gjorde det klart for os, at ideen om en fast Kattegatforbindelse fortsat lever, idet ekstra klima- og miljøundersøgelser skal gennemføres på trods af en 2.900 siders forundersøgelsesrapport.
Pressemeddelelsen lyder:
Forundersøgelsen af Kattegat giver ikke grundlag for at igangsætte projektet.
Således vil der ikke blive iværksat konkrete anlægsaktiviteter. 
Der er politisk opbakning til videre drøftelse af igangsættelse af yderligere undersøgelser af klima- og miljøkonsekvenser, siger transportminister Trine Bramsen.
En meddelelse, som gav anledning til tolkninger lige fra ”at det er en død sild” til at være ”en spillevende rødspætte”. I bestyrelsen var og er vi enige om, at projektet lever videre, og at der gøres forberedelser til at rykke videre.
[bookmark: _Hlk123723822]Sund & Bælt blev taget i at forberede et udbudsmateriale med en ramme på 80 mio. kr., hvor man ville have tilbud fra virksomheder, som kunne bistå og udføre opgaver af VVM-karakterer. Transportminister og flere transportordførere kom frem og udtalte, at det kendte de ikke noget til. S & B måtte trække deres udbud. Hele dette forløb blev opdaget og fulgt til dørs af et af vores medlemmer – godt gået!
Sammen med borgerbevægelsen.dk og foreningerne imod Hærvejsmotorvejen, Als-Fyn broen deltog vi i klimafolkemødet i Middelfart i 3 dage i starten af september. Vi havde i fællesskab en stand, hvor vi havde kort og andet materiale, som folk kunne se, og de kunne snakke med os.
[bookmark: _Hlk123723882]Med de radikales udmelding om et mistillidsvotum såfremt statsministeren ikke udskrev valg senest ved folketingets åbning d. 4. okt., måtte vi forberede os på at, der kunne komme et valg. Et bestyrelsesmedlem havde fået den gode idé tidligere på året, at vi kunne tænde bavnen, som i fordums tid, når landet var i fare. Vi skulle tænde blus lige før folketingets åbning for at gøre opmærksom på projektet. Idéen udviklede sig til at blive et arrangement med bavneblus på Hølken strand, 2 steder på Samsø og et sted ved Kalundborg. Vi havde et formidabelt arrangement på stranden med fællessang og taler. Vi fik rigtig god hjælp af Catharina Bosæus og Helge Teglgaard, som havde samlet sange, aftalt med taler Lars Søgaard-Jensen og ikke mindst spillede til fællessangene. Også en stor tak til de medlemmer, der hjalp med bålsted, brænde og kvas, telt op- og nedtagning.
Sammenklip: https://www.youtube.com/watch?v=Vw-RNJ98QGI
Anna Dyrvigs velkomsttale: https://www.youtube.com/watch?v=XLsVDBXqLQk
Lars Søgaard-Jensens hovedtale: https://www.youtube.com/watch?v=J6nFx8UwW1o
[bookmark: _Hlk123723946]D. 30. oktober havde vi deltagere med i klimamarchen i Odder og Aarhus. Vores store banner fyldte godt. Vi var med i planlægningen af marchen i Odder.
Folketingsvalget blev udskrevet til tirsdag d. 2. november, og vi kastede os straks over at få indsamlet og videregivet på vores hjemmeside, hvilke kandidater der var for, og hvilke der var imod en fast Kattegatforbindelse. Det samme skete på Samsø og Vestsjælland.
[bookmark: _Hlk123723979]Først i december sendte vi et tillykke-med-valget-kort og pixibogen til samtlige 179 folketingsmedlemmer for endnu engang at gøre opmærksom på vores kamp.
[bookmark: _Hlk123724019]D. 27. december sendte vi en mail til samtlige medlemmer af transportudvalgt, samtlige partiledere og finans-, økonomi-, transport- og miljøminister med fokus på økonomien i en fast Kattegatforbindelse. Vi vedhæftede et notat fra Hans Schjær-Jacobsen, Civilingeniør, lic.techn., HD: De økonomiske prognoser for en fast forbindelse over Kattegat er misvisende. Se brevet nederst i denne beretning.

Gennem hele året har de fem modstandsforeninger mødtes ca. en gang om måneden via Zoom for at drøfte strategier og fælles indsatser. Vi er også mødtes et par gange rent fysisk til fælles arbejdsdage. I daglig tale kalder vi denne forsamling for fællessekretariatet. Hver forening har 3-4 medlemmer med. 
Gennem hele året har vi været på Facebook, Instagram og i de trykte medier med annoncer. Vi har fået genoptrykt Pixibogen, visitkort til uddeling, fået lavet bannere til opsætning og afholdt info- og debatmøder. Det er noget af det vi har brugt foreningens midler på for at opfylde vores formålsparagraf. Ved at dykke ned i regnskabet kan du få et bedre overblik. Vi har ligeledes skrevet læserbreve i diverse landsdækkende og lokale aviser.
Vi får sikkert noget at se til i løbet af årene. Det gør vi. Den 19.januar blev vi bekendte med et udkast til et kommissorium til yderligere undersøgelser, som nævnes i pressemeddelelsen af transportministeren d. 15. juni 2022. Kan findes på hjemmesiden.
Jeg vil gerne udtrykke en stor tak til de mange, som har bidraget med donationer, når vi har anmodet om økonomisk bistand.
Tak til ”Stop motorvej over Samsø”, ”Nej til motorvej på Røsnæs” og ”Nej til motorvej på Asnæs” for jeres bidrag til den landsdækkende indsats.
En stor tak til alle vores medlemmer, som er med til at sikre økonomien, tage del i forskellige arrangementer og vise omverdenen, at vi er mange som, er imod en fast Kattegatforbindelse. Ved årets start var vi 518 medlemmer. Ved årets udgang er vi 1738 medlemmer.
Tak for læserbrevene, I har skrevet. 
Tak til medlemmerne af fællessekretariatet.
Tak til bestyrelsesmedlemmerne for jeres ihærdighed og ideer til arbejdet.

Hermed overgiver jeg beretningen til generalforsamlingens behandling.
Finn Vesterlund, Formand
Bilag:
Til Transportministeren og Folketingets transportordførere		                   D. 27. dec. 2022
Stor usikkerhed omkring den fremlagte økonomi bag en Kattegatforbindelse - en kritisk gennemgang og genberegning er nødvendig, før der træffes yderligere beslutninger
Forundersøgelsen ”En fast forbindelse over Kattegat” udgivet af Sund og Bælt, Trafikstyrelsen og Vejdirektoratet i juni 2022 præsenterer nye prognoser for såvel den finansielle økonomi samt samfundsøkonomien for projektet. Disse økonomiske prognoser samt de sammenfattende rapporter fra juni 2022 må formodes at være det beslutningsgrundlag, som transportudvalget primært vil gennemlæse og lægge til grund for beslutninger omkring projektet.
I modstandsforeningerne mod en fast Kattegatforbindelse er vi særdeles kritiske over for validiteten af de økonomiske beregninger, ligesom vi kan konstatere, at der ensidigt primært fokuseres på positive samfundsmæssige effekter. 
Vores bekymring går på, at der er særlige interesser FOR dette projekt blandt de parter, som har udarbejdet forundersøgelsens økonomiske prognoser. Der mangler bl.a. en uvildig og transparent gennemgang af prognoserne for vejtrafikken og den sparede rejsetid i bil – to faktorer som har meget stor vægt i beregningen af projektets samfundsnytte. Derudover er der ikke taget højde for den seneste tids store prisstigninger på materialer. Derfor vil den eneste økonomisk forsvarlige beslutning være at få foretaget en kritisk og uvildig gennemgang af beregningerne bag prognoserne OG få genberegnet økonomien, hvor der både tages højde for nye, højere materialepriser, og også kritisk sættes fokus på at værdisætte de negative konsekvenser af en fast Kattegatforbindelse.
Civilingeniør, lic. techn., HD Hans Schjær-Jacobsen betegner i sit notat de økonomiske prognoser for en fast Kattegatforbindelse for misvisende
Vi er ikke de eneste, der efter gennemlæsning af forundersøgelsens nye prognoser for den finansielle og samfundsmæssige økonomi er dybt bekymrede for kvaliteten af det grundlag, som transportudvalget skal træffe beslutninger ud fra.
Civilingeniør Hans Schjær-Jacobsen har i vedhæftede notat analyseret centrale elementer i begge prognoser kritisk, både hvad angår en ren vejforbindelse og en kombineret vej-/jernbaneforbindelse. I sit notat konkluderer han, at usikkerhed og risici forbundet med de økonomiske prognoser ikke er dokumenterede, og at prognoserne derfor er misvisende. Vejtrafikken er skruet op, anlægsudgifterne er skruet ned, beregninger af sparet rejsetid i bil er inkonsistente, samfundsøkonomiske effekter er skævt beregnet, og økonomiske risici og usikkerheder er ikke kvantificeret. Hertil kommer kritik fra Rambøll, der har stået for den eksterne kvalitetssikring. Der er bl.a. flere steder identificeret udfordringer med Landstrafikmodellen, der potentielt kan påvirke projektet. 
Vi håber, I vil læse vedhæftede notat grundigt igennem, inden I skal beslutte, om der skal arbejdes videre med Danmarkshistoriens største anlægsprojekt. Det økonomiske beslutningsgrundlag skal være uvildigt, opdateret og omfatte både positive og negative konsekvenser. Herfra skal lyde en stærk opfordring til at få lavet en genberegning af økonomien bag en fast Kattegatforbindelse, før der træffes yderligere beslutninger. Vi vil meget gerne uddybe ovenstående ved et møde.
Med venlig hilsen
På vegne af 5 modstandsforeninger
Finn Vesterlund
Formand for Kattegatforbindelse – Nej Tak

Nej til Kattegatforbindelse og højhastighedstog i Vestsjælland
Facebook: Nej til Katteforbindelse og højhastighedstog i Vestsjælland. 

